偶書
作者：汪藻
朝代：宋

paragraphs: 長簟北窗下，抛書任縱橫。
娟娟穉篠上，熠熠叢榴明。
眷此感佳節，怊然愴平生。
少年文翰場，結客俱擅名。
瑤草俟采掇，雲鴻肆遐征。
如何二十載，日與憂患并。
骨肉隨逝水，兒童長柴荆。
向來交臂人，接武霄漢行。
姻親歲時會，尊酒懷抱傾。
兹余豈復願，顧影良自驚。
飛雨夜來急，濤翻江上城。
田家夢亦好，想像秋稼成。
新春了在眼，續我齋庖清。